ANC in Ekurhuleni: Grondbesluit ‘reuse-mylpaal’Jongizizwe Dlabathi, ANC-hoofsweep in Ekurhuleni se metroraad. Foto: Facebook. Die ANC-koukus in Ekurhuleni verwelkom die raadsbesluit om vier eiendomme vir openbare doeleindes sonder vergoeding te onteien. “Dis ŉ reuse-mylpaal in die geskiedenis van die stad Ekurhuleni en in Suid-Afrika in die algemeen,” het die koukus by monde van die ANC-hoofsweep, Jongizizwe Dlabathi, gesê na aanleiding van eergister se besluit wat met 109 teen 77 stemme geneem is. “Dis deeglik opgeteken dat die stryd om die grond aan die mense terug te besorg nog altyd ŉ politieke stryd was onder aanvoering van die ANC tesame met talle progressiewe organisasies,” het hy gesê. Maar Phillip de Lange, DA-leier in Ekurhuleni, sê die metro-gebied het meer as 119 informele nedersettings. “Mense smeek om huise en titelaktes, maar die ANC-beheerde koalisie kon steeds nie sy grondwetlike mandaat vervul om behoorlike behuising te voorsien nie, al het hy die nodige geld tot sy beskikking.” Hy sê die DA glo nie om ŉ proses van onteiening sonder vergoeding te begin sal meer huise help lewer nie “aangesien die ANC eenvoudig nie die politieke wil het om die mense te dien nie”. Phillip de Lange DA-leier in Ekurhuleni. Foto: Facebook De Lange beskuldig die ANC daarvan dat die behuisingsagterstand sedert die koms van die demokrasie in 1994 “eksponensieel toegeneem het weens die party se gebrek aan behuisingsvoorsiening en korrupsie wat hoogty vier. Wat gaan nou verander? Dié metro is reeds berug vir die slakkepas waarteen hy titelaktes aan inwoners uitdeel.” Tog sê Dlabathi: “Die ANC-koukus is van mening dat die mense van Ekurhuleni sal baat vind by die onteiening van verlate, rustende of ongebruikte grond sowel as geboue vir openbare doeleindes en ontwikkeling. Dit sal verder bydra tot ons verbintenis daartoe om 100 000 huise te bou en 59 000 gedienste erwe teen die einde van die huidige ampstermyn te bou.” Hy gee toe die metro het nie met die nodige “spoed en dapperheid beweeg om die grondkwessie op te los nie, maar is bemoedig deur die raadsbesluit [om grond te probeer onteien sonder vergoeding]”. De Lange sê die parlement sal in elk geval in November oor die saak beraadslaag. Hy beskryf die ANC-burgemeester van Ekurhuleni, Mzwandile Masina, se voortydige voorstel om grond sonder vergoeding te onteien as “ŉ goedkoop politieke foefie om kiesers te paai”. Dlabathi sê egter die ANC beskou die raadsbesluit as ŉ teken van besliste optrede “en dat dit ŉ toetssaak sal wees om die ou orde af te takel aangesien grond ŉ deurslaggewende deel is van ons radikale sosiaal-ekonomiese trajek”. Die organisasie Black First Land First se Gautengse tak (NLF-GP) het in reaksie op die burgemeester se plan gesê: “Ons sal die situasie dophou om te sien watter implikasies dit het gegewe die huidige debat oor grondonteiening.” BLF-GP wil weet of die burgemeester op lang termyn in die mense se belang sal optree en “of dit net ŉ stap is om stemme in die 2019-verkiesing te kry. Ons sal ons nie weer om die bos laat lei nie. Genoeg is genoeg!” het Ntsako Mthethwa, hul adjunk-sekretaris, gesê.